钦定古今图书集成/明伦汇编/闺媛典/第269卷 > 皇清二 > 钱芳声妻白氏
## 钦定古今图书集成/明伦汇编/闺媛典/第269卷 > 皇清二 > 钱芳声妻白氏

按《南宫县志》：“白氏，钱芳声妻，孝廉冲寰女也。芳声病亡，遗二子器嚣俱幼。白年二十三，淑顺端庄，朝夕抄读《孝经》，以古烈女自期。孝事孀姑，教子读书，严督不懈。辛巳岁大荒，甲申遇寇变，贫窭益甚。氏纺绩织纴，以供膏火。越三载，二子俱入泮。顺治甲午，白年五十二，病危，二子请医。白曰：‘吾孀居三十年，未尝识男子面，今不欲改也’。” 二子不敢请。越数日，病益危，呼二子至榻前，嘱曰：“尔欲孝母，勿忘尔父；尔欲孝父，勿忘尔书。吾岂徒为尔父守百年，亦愿为尔父守百代也。” 言讫而卒。